פטריק פטרסון

פטריק דאוול פטרסון (באנגלית: Patrick Davell Patterson; נולד ב-14 במרץ 1989) הוא כדורסלן אמריקאי. כפאוור פורוורד נייד ובעל יכולת קליעה טובה מבחוץ, משמש פטרסון כסטרץ' פור. פטרסון נולד בוושינגטון די. סי., וגדל בעיר האנטינגטון שבוירג'יניה המערבית. בתקופתו כתלמיד "תיכון האנטינגטון" הוביל את קבוצתה ל-3 אליפויות ליגת התיכונים של המדינה. בשנתו האחרונה שיתף פעולה בקבוצה עם שחקן ה-NBA לעתיד, או.ג'יי. מאיו, ואף פתח לצידו במשחק מקדונלד'ס אול-אמריקן בו קלע 8 נקודות. בסיום לימודיו התיכוניים בחר ללמוד באוניברסיטת קנטקי תחת המאמן ג'ון קליפארי. בשתי עונותיו הראשונות בקנטקי היה פטרסון אחד השחקנים המובילים של הקבוצה, לצד ראמל בראדלי וג'ודי מיקס, כשהעמיד ממוצעים של 17.3 נקודות ו-8.6 ריבאונדים למשחק. בעונתו השלישית והאחרונה, בה הצטרפו לקנטקי הפרשמנים ג'ון וול, אריק בלדסו ודמרקוס קאזינס, לקח פטרסון תפקיד קטן יותר וקלע 14.3 נקודות למשחק. באותה עונה העפילה הקבוצה לשלב "8 הגדולות" (Elite Eight) בטורניר ה-NCAA, לראשונה מאז שנת 2005. פטרסון נבחר על ידי יוסטון רוקטס בבחירה ה-14 בדראפט ה-NBA לשנת 2010. בשתי עונותיו הראשונות ביוסטון שימש כמחליפו של הפאוור פורוורד הפותח לואיס סקולה, ורשם ממוצעים של 7.1 נקודות ו-4.2 ריבאונדים ב-20.3 דקות משחק. בסיום עונת 2011/2012 שחררו הרוקטס את סקולה, ופטרסון תפס את מקומו בחמישיית הקבוצה. באותה עונה הרחיב פטרסון את טווח הקליעה שלו כשהחל לזרוק שלשות באופן קבוע, ואף קלע אותן באחוז גבוה יחסית של 38.6%. במהלך עונת 2012/2013, ב-20 בפברואר 2013, נשלח פטרסון בטרייד לסקרמנטו קינגס, יחד עם קול אולדריץ' וטוני דאגלס, בתמורה לתומאס רובינסון, פרנסיסקו גרסיה וטיילר האניקאט. ב-41 המשחקים בהם שותף בסקרמנטו תפקד פטרסון כמחליפו של ג'ייסון תומפסון וקלע 7.6 נקודות בממוצע למשחק. כחודש לאחר תחילת עונת 2013/2014, ב-9 בדצמבר 2013, הועבר בטרייד לטורונטו ראפטורס, יחד ג'ון סלמונס, גריבס ואסקז וצ'אק הייז, עבור רודי גיי, קווינסי אייסי וארון גריי. לקראת עונת 2014/2015 חתם בקבוצה על הארכת חוזה ל-3 עונות נוספות עבור כ-18 מיליון דולר. בעונת 2015/2016 היה פטרסון שותף לעונה הסדירה הטובה בתולדות הראפטורס, שסיימו במקום השני באזור המזרח (אחרי קליבלנד) עם מאזן 56-26. בפלייאוף של אותה ניצחה טורונטו את שתי הסדרות הראשונות, לראשונה בתולדות המועדון, ובגמר המזרח הפסידה לקליבלנד בתוצאה 4-2. ביולי 2017, לאחר 3 וחצי עונות בטורונטו, חתם פטרסון על חוזה ל-3 עונות באוקלהומה סיטי ת'אנדר, עבור כ-16.4 מיליון דולר. באוגוסט 2019 שוחרר פטרסון מאוקלהומה סיטי, וחתם על חוזה בלוס אנג'לס קליפרס. ב-23 בספטמבר 2021, פטרסון חתם בפורטלנד טרייל בלייזרס. עם זאת, הוא שוחרר ב-16 באוקטובר, לאחר שני משחקי קדם העונה. מדיה וקבצים בנושא פטריק פטרסון בוויקישיתוף פטריק פטרסון, ברשת החברתית אקס (טוויטר) פטריק פטרסון, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN סטטיסטיקות משחק מקדונלד'ס אול-אמריקן 2007, באתר realgm.com סטטיסטיקות המכללות של פטרסון, באתר sports-reference.com רשימת הנבחרים בדראפט 2010, באתר basketball-reference.com סטטיסטיקות הקריירה של פטרסון, באתר basketball-reference.com פטרסון נשלח בטרייד לסקרמנטו קינגס, באתר הרשמי של הקבוצה פטרסון נשלח בטרייד לטורונטו ראפטורס, באתר espn.com פטרסון חותם על הארכת חוזה בטורונטו, באתר realgm.com דף המועדון של הראפטורס, באתר basketball-reference.com פטרסון מסכם על חוזה באוקלהומה סיטי, באתר sportando.com,‏ 5 ביולי 2017 פטרסון חותם על חוזה בקליפרס, באתר הקבוצה, 15 באוגוסט 2019